CELEX: 32019R1797
Language: da
Date: 2019-10-24 00:00:00
Title: Europa-Parlamentets og Rådets forordning (EU) 2019/1797 af 24. oktober 2019 om ændring af forordning (EU) 2017/2403, for så vidt angår fiskeritilladelser til EU-fartøjer i Det Forenede Kongeriges farvande og fiskeri, der udøves af Det Forenede Kongeriges fiskerfartøjer i EU-farvande

31.10.2019   
               
               
                  DA
               
               
                  Den Europæiske Unions Tidende
               
               
                  LI 279/7
               
            
         EUROPA-PARLAMENTETS OG RÅDETS FORORDNING (EU) 2019/1797
         af 24. oktober 2019
         om ændring af forordning (EU) 2017/2403, for så vidt angår fiskeritilladelser til EU-fartøjer i Det Forenede Kongeriges farvande og fiskeri, der udøves af Det Forenede Kongeriges fiskerfartøjer i EU-farvande
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union (TEU). Traktaterne ophører med at finde anvendelse på Det Forenede Kongerige på datoen for udtrædelsesaftalens ikrafttræden eller, hvis en sådan aftale ikke foreligger, to år efter meddelelsen, medmindre Det Europæiske Råd efter aftale med Det Forenede Kongerige med enstemmighed beslutter at forlænge denne frist.
                  
               
                     (2)
                  
                  
                     Efter anmodning fra Det Forenede Kongerige gav Det Europæiske Råd en første forlængelse den 22. marts 2019 (3). Den 11. april 2019 indvilligede (4) Det Europæiske Råd efter anmodning fra Det Forenede Kongerige i en yderligere forlængelse frem til den 31. oktober 2019 af den frist, der er fastsat i artikel 50, stk. 3, i TEU. Medmindre en udtrædelsesaftale indgået med Det Forenede Kongerige er trådt i kraft senest dagen efter den dato, hvor traktaterne ophører med at finde anvendelse på Det Forenede Kongeringe, eller Det Europæiske Råd efter aftale med Det Forenede Kongerige med enstemmighed beslutter at forlænge den frist, der er fastsat i artikel 50, stk. 3, i TEU, for tredje gang, udløber den frist, der er omhandlet i artikel 50, stk. 3, i TEU, den 31. oktober 2019, og Det Forenede Kongerige udtræder af Unionen uden en aftale og bliver et tredjeland fra og med den 1. november 2019.
                  
               
                     (3)
                  
                  
                     Udtrædelsesaftalen, der er offentliggjort i Den Europæiske Unions Tidende den 25. april 2019 (5), (»udtrædelsesaftalen«) indeholder ordninger for anvendelse af EU-retlige bestemmelser på Det Forenede Kongerige efter den dato, hvor traktaterne ophører med at finde anvendelse på Det Forenede Kongerige. Hvis udtrædelsesaftalen træder i kraft, vil den fælles fiskeripolitik finde anvendelse på Det Forenede Kongerige i overgangsperioden i overensstemmelse med udtrædelsesaftalen og vil ophøre med at finde anvendelse ved udgangen af denne periode.
                  
               
                     (4)
                  
                  
                     Som fastsat i De Forenede Nationers havretskonvention af 10. december 1982 (6) og De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande af 4. august 1995 (7) er parterne forpligtet til gennem passende bevarelses- og forvaltningsforanstaltninger at sikre, at havets biologiske ressourcer bevares på niveauer, hvor de ikke er i fare for overudnyttelse.
                  
               
                     (5)
                  
                  
                     Det er derfor nødvendigt at sikre, at de kombinerede fiskerimuligheder, som Unionen og Det Forenede Kongerige råder over, sikrer en bæredygtig forvaltning af de relevante bestande.
                  
               
                     (6)
                  
                  
                     Ved Europa-Parlamentets og Rådets forordning (EU) 2017/2403 (8) er der fastsat regler for udstedelse og forvaltning af fiskeritilladelser til fiskerfartøjer i farvande, der hører under et tredjelands højhedsområde eller jurisdiktion, og for tredjelandsfiskerfartøjer, der udøver fiskeri i EU-farvande.
                  
               
                     (7)
                  
                  
                     Ved Europa-Parlamentets og Rådets forordning (EU) 2019/498 (9) ændredes forordning (EU) 2017/1403, for så vidt angår fiskeritilladelser til EU-fiskerfartøjer i Det Forenede Kongeriges farvande og fiskeri foretaget af fiskerfartøjer fra Det Forenede Kongerige i Unionens farvande. Nævnte ændring vil gøre det muligt for fartøjer fra Det Forenede Kongerige og Unionen fortsat at have adgang til hinandens farvande. Der blev ligeledes indført et fleksibelt system, som skulle gøre det muligt for Unionen at udveksle kvoter med Det Forenede Kongerige, når traktaterne ophører med at finde anvendelse på Det Forenede Kongerige. Det er nødvendigt at forlænge anvendelsesperioden for disse bestemmelser, så det er muligt at udstede fiskeritilladelser til hinandens farvande, hvis der ikke foreligger en fiskeriaftale indgået med Det Forenede Kongerige som et tredjeland, forudsat at forvaltningen af de relevante bestande fortsat er bæredygtig og i overensstemmelse med de betingelser, der er fastsat i den fælles fiskeripolitiks bestemmelser og i Rådets forordninger om fastsættelse af fiskerimuligheder.
                  
               
                     (8)
                  
                  
                     Fiskerimulighederne for 2019 og, med hensyn til dybhavsbestande, for 2019 og 2020 blev fastsat (10), mens Det Forenede Kongerige stadig var en medlemsstat. Ordningerne og de deri fastsatte fiskerimuligheder udgør grundlaget for disse fiskeriaktiviteters bæredygtighed. For så vidt angår alle andre fiskerimuligheder for 2020 er det afgørende at sikre fiskerimulighedernes bæredygtighed.
                  
               
                     (9)
                  
                  
                     Hvis udtrædelsesaftalen ikke bliver ratificeret senest den 31. oktober 2019, og træder Det Forenede Kongerige ud af Unionen den 1. november 2019, kan det muligvis ikke lade sig gøre for Unionen og Det Forenede Kongerige at indgå aftale om en fælles ordning om fiskerimuligheder for de pågældende bestandene for 2020 i rette tid inden Rådsmødet (fiskeriministrene) i december 2019, hvor der ifølge planen skal fastsættes fiskerimuligheder for det kommende år. Manglen på en fælles ordning forhindrer dog ikke som sådan Unionen og Det Forenede Kongerige i at give hinanden adgang til deres respektive farvande. I så tilfælde vil de kunne udstede fiskeritilladelser til hinandens fiskerfartøjer, forudsat at de begge opfylder betingelserne for bæredygtig forvaltning af de relevante bestande.
                  
               
                     (10)
                  
                  
                     I lyset af bestemmelserne og betingelserne i forordning (EU) 2017/2403 og som forudsætning for udstedelse af fiskeritilladelser vil Unionen derfor skulle vurdere, hvorvidt den kombinerede virkning af det fiskeri, som Unionen og Det Forenede Kongerige har fastsat i forvaltningsforanstaltningerne for 2020, er i overensstemmelse med bæredygtig forvaltning af de pågældende bestande.
                  
               
                     (11)
                  
                  
                     Sammenhængen mellem Unionens og Det Forenede Kongeriges kombinerede fiskerimuligheder og den bæredygtige forvaltning af de berørte bestande skal vurderes i lyset af den bedste tilgængelige videnskabelige rådgivning for de pågældende bestande, de relevante bestemmelser i Europa-Parlamentets og Rådets forordning (EU) nr. 1380/2013 (11) såvel som de kriterier og parametre, der er fastsat i de relevante gældende forvaltningsplaner og de relevante af Rådets forordninger, som fastsætter fiskerimulighederne for 2020.
                  
               
                     (12)
                  
                  
                     Hvis en sådan sammenhæng kan sikres, er det henset til fiskeriets betydning for mange kystsamfunds økonomiske eksistensgrundlag vigtigt at opretholde muligheden for ordninger, hvorved Unionens og Det Forenede Kongeriges fiskerfartøjer fortsat har gensidig fiskeriadgang til hinandens farvande i 2020.
                  
               
                     (13)
                  
                  
                     Derfor bør anvendelsen af alle foranstaltninger vedrørende fiskeri, der er fastsat i beredskabsforanstaltningerne vedtaget i henhold til forordning (EU) 2019/498, forlænges til at dække 2020, og forordning (EU) 2017/2403 bør ændres i overensstemmelse hermed.
                  
               
                     (14)
                  
                  
                     Denne forordnings geografiske anvendelsesområde og henvisninger i forordningen til Det Forenede Kongerige omfatter ikke Gibraltar.
                  
               
                     (15)
                  
                  
                     Denne forordning bør træde i kraft hurtigst muligt og finde anvendelse fra dagen efter den dag, hvor traktaterne ophører med at finde anvendelse på Det Forenede Kongerige, medmindre en udtrædelsesaftale indgået med Det Forenede Kongerige er trådt i kraft senest denne dato. Den bør finde anvendelse indtil den 31. december 2020.
                  
               
                     (16)
                  
                  
                     I betragtning af den tidsnød, som følger af Det Forenede Kongeriges udtræden af Unionen, bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til TEU, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (17)
                  
                  
                     For at give operatører i både Unionen og Det Forenede Kongerige mulighed for fortsat at fiske i overensstemmelse med de relevante fiskerimuligheder, som de har fået tildelt, bør tilladelser til fiskeri i EU-farvande kun udstedes til fiskerfartøjer fra Det Forenede Kongerige, hvis og i det omfang Kommissionen sikrer sig, at Det Forenede Kongerige giver EU-fiskerfartøjer adgangsrettigheder til fiskeri i Det Forenede Kongeriges farvande på grundlag af gensidighed —
                  
               VEDTAGET DENNE FORORDNING:
         
            Artikel 1
            I forordning (EU) 2017/2403 foretages følgende ændringer:
            
                        1)
                     
                     
                        I artikel 18a ændres »31. december 2019« til »31. december 2020«.
                     
                  
                        2)
                     
                     
                        I artikel 38a ændres »31. december 2019« til »31. december 2020«.
                     
                  
                        3)
                     
                     
                        Artikel 38b affattes således:
                        
                           »Artikel 38b
                           Fiskeri, der udøves af Det Forenede Kongeriges fiskerfartøjer
                           Det Forenede Kongeriges fiskerfartøjer kan udøve fiskeri i EU-farvande i overensstemmelse med betingelserne i Rådets forordninger om fastsættelse af fiskerimulighederne for 2019 og 2020, forudsat at de fiskerimuligheder, der er fastsat af både Unionen og Det Forenede Kongerige, tilsammen er i overensstemmelse med bæredygtig forvaltning af de relevante bestande, jf. forordning (EU) nr. 1380/2013.«
                        
                     
                  
                        4)
                     
                     
                        Artikel 38c, stk. 2, litra f), affattes således:
                        
                                    »f)
                                 
                                 
                                    hvis det er relevant, råder Det Forenede Kongerige over fiskerimuligheder i henhold til artikel 38b.«
                                 
                              
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den finder anvendelse fra dagen efter den dag, hvor traktaterne ophører med at finde anvendelse på Det Forenede Kongerige i henhold til artikel 50, stk. 3, i TEU, og indtil den 31. december 2020.
            Denne forordning finder dog ikke anvendelse, hvis en udtrædelsesaftale indgået med Det Forenede Kongerige i overensstemmelse med artikel 50, stk. 2, i TEU er trådt i kraft senest på dagen efter den dag, hvor traktaterne ophører med at finde anvendelse på Det Forenede Kongerige.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 24. oktober 2019.
            
               
                  På Europa-Parlamentets vegne
               
               D.M. SASSOLI
               
                  Formand
               
            
            
               På Rådets vegne
               T. TUPPURAINEN
               
                  Formand
               
            
         
         
            (1)  Udtalelse af 25.9.2019 (endnu ikke offentliggjort i EUT).
         
            (2)  Europa-Parlamentets holdning af 22.10.2019 (endnu ikke offentliggjort i EUT) og Rådets afgørelse af 24.10.2019.
         
            (3)  Det Europæiske Råds afgørelse (EU) 2019/476 truffet efter aftale med Det Forenede Kongerige af 22. marts 2019 om forlængelse af fristen i henhold til artikel 50, stk. 3, i TEU (EUT L 80I af 22.3.2019, s. 1).
         
            (4)  Det Europæiske Råds afgørelse (EU) 2019/584 truffet efter aftale med Det Forenede Kongerige af 11. april 2019 om forlængelse af fristen i henhold til artikel 50, stk. 3, i TEU (EUT L 101 af 11.4.2019, s. 1).
         
            (5)  Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT C 144 I af 25.4.2019, s. 1).
         
            (6)  Rådets afgørelse 98/392/EF af 23. marts 1998 om Det Europæiske Fællesskabs indgåelse af de Forenede Nationers havretskonvention af 10. december 1982 og af aftalen af 28. juli 1994 vedrørende anvendelsen af kapitel XI i denne konvention (EFT L 179 af 23.6.1998, s. 3).
         
            (7)  EFT L 189 af 3.7.1998, s. 16.
         
            (8)  Europa-Parlamentets og Rådets forordning (EU) 2017/2403 af 12. december 2017 om en bæredygtig forvaltning af de eksterne fiskerflåder og om ophævelse af Rådets forordning (EF) nr. 1006/2008 (EUT L 347 af 28.12.2017, s. 81).
         
            (9)  Europa-Parlamentets og Rådets forordning (EU) 2019/498 af 25. marts 2019 om ændring af forordning (EU) 2017/2403, for så vidt angår fiskeritilladelser til EU-fiskerfartøjer i Det Forenede Kongeriges farvande og fiskeri, der udøves af Det Forenede Kongeriges fiskerfartøjer i EU-farvande (EUT L 85 I af 27.3.2019, s. 25).
         
            (10)  Rådets forordning (EU) 2019/124 af 30. januar 2019 om fastsættelse for 2019 af fiskerimuligheder for visse fiskebestande og grupper af fiskebestande gældende for EU-farvande og for EU-fiskerfartøjer i visse andre farvande (EUT L 29 af 31.1.2019, s. 1) og Rådets forordning (EU) 2018/2025 af 17. december 2018 om fastsættelse af EU-fiskerfartøjers fiskerimuligheder for visse dybhavsbestande for 2019 og 2020 (EUT L 325 af 20.12.2018, s. 7).
         
            (11)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).